Beste vriend van Crown, lees asseblief ons nuusbrief vir April 2013!
Twee ekonomiese stelsels werk in die wêreld, God se ekonomie en die ekonomie wat deur mense ontwikkel is. Die Bybel openbaar vir ons God se ekonomie tot in die fynste besonderhede. Daar is immers meer as 2350 verse in die Bybel wat ons leer hoe om geld in God se ekonomie te hanteer!
Die ekonomie wat deur die mens ontwikkel is, en die manier hoe die meeste mense hulle geld hanteer, is in skerp kontras met God se finansiële beginsels. Jesaja 55: 8 lees "want My gedagtes is nie julle gedagtes nie, en julle weë is nie My weë nie, spreek die Here".
Die mees beduidende verskil tussen hierdie twee ekonomiese stelsels is die feit dat in God se ekonomie die Lewende God die sentrale rol speel.
In 1 Kronieke 29 : 11 - 12 lees ons: "Want aan U, Here, behoort die grootheid en die mag en die eer en die oorwinning en die koninklike majesteit, want alles in die hemel en op die aarde behoort aan U. Here, U is die koning wat mag het oor alles. Die mag en die vermoë om die dinge te doen, is in U hande en U kan enige mens beroemd maak en krag gee."
In die skrif noem God homself meer as 250 name. Die naam wat God in finansies die beste beskryf is Heer en Meester. Hoe ons God sien in ons finansies gaan bepaal hoe ons ons finansies gaan hanteer...
Die mens se ekonomie sê alles behoort aan my en ek het die laaste sê wat ek daarmee gaan doen.
Die vraag is: Wie is die eienaar?
Al ons besittings behoort aan God. Bestudeer 'n bietjie die volgende skrifgedeeltes noukeurig:
Deuternomium 10:14 - "Kyk, aan die Here jou God behoort die aarde en alles wat daarin is."
Psalm 24:1 – "Die aarde behoort aan die Here en die volheid daarvan, die wêreld en die wat daarin woon."
Die Bybel noem spesifieke items wat God besit. Levitikus 25:23 beskryf Hom as eienaar van alle grond. Haggai 2:8 sê Hy besit die edelmetale, die silwer en die goud. Psalm 50 praat van die wilde diere, die voëls en die vee op die berge. God sê die wêreld is Myne in al sy volheid.
Die Here is die Skepper van alle dinge en Hy het nooit die eienaarskap van Sy skepping aan mense oorgedra nie, Genesis 1:26 sê Hy het wel die mens die outoriteit en opdrag gegee om daaroor te heers en te regeer. Kolossense 1:17 sê: "Hy is voor alle dinge, en in Hom hou alle dinge stand."
Om God se eienaarskap te erken is `n sleutel element om toe te laat dat Jesus Christus die Here van jou goed en besittings word. Ons is nie eienaars nie en besit niks, Job het na al die rampe wat hom getref het tot die besef gekom: "Sonder iets het ek in die wêreld gekom en sonder iets gaan ek daaruit. Die Here het gegee en die Here het geneem. Prys die Naam van die Here." – Job 1:21.
Ons is God se skepsels, geskape na Sy beeld en deur God aangestel as rentmeesters oor Sy skepping. Rentmeester beteken ook bestuurder, opsiener of toesighouer. In die Bybel is die posisie van rentmeester `n baie verantwoordelike een. Die rentmeesters is die oppergesag naas die meester, en dra die volle verantwoordelikheid van al die meester se besittings en huishoudelike sake. Ons verantwoordelikheid is om getrou te wees met wat ons ontvang het, hetsy dit baie of min is.
Die gelykenis van die talente in Mattheus 25:14-15 leer ons dat ons verantwoordelik gehou sal word vir die aantal talente wat ons ontvang het. Die Here beloon getrouheid ongeag die aantal wat ons ontvang het...
Voordat ons getrou kan wees moet ons weet wat van ons verwag word. Indien ons `n nuwe toestel koop is daar `n handboek wat vir ons sê hoe om die toestel te gebruik. Netso moet ons die Skepper se handboek, die Bybel, bestudeer sodat ons kan vasstel hoe Hy verwag ons Sy besittings moet hanteer.
Die voordele van `n getroue rentmeester is `n meer intieme verhouding met Jesus Christus asook die ontwikkeling van karakter en dit help om ons finansies in orde te kry.
Hierdie paar gedagtes is geneem uit die Crown Bybelse Finansiële Kleingroepstudie wat al so baie mense se lewens ingrypend verander het. Ons heg `n kort video aan met getuienisse van mense wat hiervan getuig. Besoek asb ons webtuiste www.crown.org.za vir meer besonderhede van materiaal wat uself kan gebruik of vir iemand kan aanbeveel wat worstel met finansiële uitdagings in hierdie moeilike tye waarin ons leef.
*Kliek hier om die GETUIENIS VIDEO te kyk*
Indien u sou belangstel in bogenoemde kleingroepstudie of in DVD reekse oor rentmeesterskap en die hantering van u finansies op 'n Bybelse manier, of u wil hê dat ons die 2350+ Bybelverse oor finansies vir u aanstuur, stuur asb `n e-pos aan info@crown.org.za of skakel 021 975 0226.